РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 12

от дистанционното заседание чрез видеоконферентна връзка на Комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на 21 октомври 2020 г.

Днес, 21 октомври 2020 г. от 14:00 часа, се проведе дистанционно заседание чрез видеоконферентна връзка на Комисия „Съдебна карта, натовареност и съдебна статистика”  към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
                                   ЧЛЕНОВЕ:	ДАНИЕЛА МАРЧЕВА
АТАНАСКА ДИШЕВА
БОРЯНА ДИМИТРОВА 
ДРАГОМИР  КОЯДЖИКОВ 
КРАСИМИР  ШЕКЕРДЖИЕВ 	

От администрацията на Висшия съдебен съвет присъстват експертните сътрудници към комисията: Красимира Василева – началник отдел „ПОНД“ в дирекция  „Правна“ и Галина Хаджиева – старши експерт в отдел „САОД“ в дирекция „ИТСС“.

Заседанието протече при следния дневен ред :

1. Доклад от Христина Тодорова-директор на дирекция „Международна дейност и протокол“ във връзка с предстоящо на 10 ноември 2020 г. изслушване на Доклада относно върховенството на закона за 2020 г. за България на Съвет „Общи въпроси“, както и с предстоящо изготвяне на план за действие и необходимостта от предлагане на мерки по констатираните в Доклада области от компетентността на Висшия съдебен съвет.
(Писмо вх.№ ВСС-10240/08.10.2020 г.)

2. Предложения от административните ръководители на  Районен съд – Тутракан, Окръжен съд – Кюстендил, Административен съд – Добрич и Районен съд – Благоевград във връзка с решение по т. 11, протокол № 22/26.06.2020 г. на Съдийската колегия на ВСС относно изготвянето на единен критерий за отчитане на натовареността при обсъждане на искания за разкриване на нови щатни бройки.
(Отложена с решение по т.2 от протокол № 11/07.10.2020 г. на КСКНСС)

3. Искане  от административния ръководител на РС –Благоевград, за прекратяване на командироване на съдии от РС – Благоевград в ОС – Благоевград на основание чл. 30, ал. 5, т. 18 от ЗСВ.
(Писмо вх. № ВСС- 10034/02.10.2020 г.)

4. Искане  от административния ръководител на РС – Сливница, за прекратяване на командироване на съдии от Софийски окръжен съд, Специализиран наказателен съд и Административен съд – София област на основание чл. 30, ал. 5, т. 18 от ЗСВ.
(Писмо вх. № ВСС- 10357/09.10.2020 г.)

5. Писмо от и.ф. административен ръководител на РС – Плевен във връзка с решение по т.2.2. от протокол № 9/16.07.2020 г. на КСКНСС.
(Писмо вх.№ ВСС-6002/13.10.2020 г.)

6. Искане от административния ръководител на РС – Шумен, за прекратяване на командироване на съдии от Административен съд –Шумен, ОС – Шумен и РС – Велики Преслав на основание чл. 30, ал. 5, т. 18 от ЗСВ.
(Писмо вх. № ВСС- 10829/19.10.2020 г.)

7. Писма от председателя на Върховен административен съд до Съдийска колегия на Висшия съдебен съвет относно предоставяне на допълнителни данни във връзка с предложение за промяна на границите на съдебните райони.
(Писма вх.№ ВСС-10512/12.10.2020 г.)

8. Предложение от Апелативен съд – София за изменение на Правилата за оценка на натовареността на съдиите, приети с решение на ВСС по протокол № 62/16.12.2015 г.
(Писмо вх.№ ВСС-10687/14.10.2020 г.) 

9. Писмо от Вероника Имова - член на работната група сформирана във връзка с внедряването на ЕИСС с решение на Пленума на ВСС по протокол № 23/16.09.2020 г., относно постъпили предложения за изменение на Правилата за оценка на натовареността на съдиите.
(Писмо изх.№ ВСС-495/19/14.10.2020 г.) 

10. Писмо от Гергана Мутафова - ръководител на проект относно постъпили въпроси от „Информационно обслужване“ АД във връзка с изчисляване на натовареността на съдиите.
(Писмо изх.№ ВСС-495/19/15.10.2020)

По дневния ред: 

1.ОТНОСНО: Доклад от Христина Тодорова-директор на дирекция „Международна дейност и протокол“ във връзка с предстоящо на 10 ноември 2020 г. изслушване на Доклада относно върховенството на закона за 2020 г. за България на Съвет „Общи въпроси“, както и с предстоящо изготвяне на план за действие и необходимостта от предлагане на мерки по констатираните в Доклада области от компетентността на Висшия съдебен съвет.
(Писмо вх.№ ВСС-10240/08.10.2020 г.)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
	
1.1. Приема за сведение Доклад с рег. № ВСС-10240/08.10.2020 г.от директора на дирекция „Международна дейност и протокол“ в АВСС относно получена информация във връзка с предстоящо на 10 ноември 2020 г. изслушване на Доклада относно върховенството на закона за 2020 г. за България на Съвет „Общи въпроси“, както и с предстоящо изготвяне на план за действие и необходимостта от предлагане на мерки по констатираните в Доклада области от компетентността на Висшия съдебен съвет.

1.2. Приема становище на КСКНСС по Доклада относно върховенството на закона за 2020 г. за България на Съвет „Общи въпроси“.

1.3. Изпраща становището на представляващия Висшия съдебен съвет за включване в заседанието на Пленума на Висшия съдебен съвет на 22.10.2020 г. 

  2. ОТНОСНО: Предложения от административните ръководители на  Районен съд – Тутракан, Окръжен съд – Кюстендил, Административен съд – Добрич и Районен съд – Благоевград във връзка с решение по т. 11, протокол № 22/26.06.2020 г. на Съдийската колегия на ВСС относно изготвянето на единен критерий за отчитане на натовареността при обсъждане на искания за разкриване на нови щатни бройки.
(Отложена с решение по т.2 от протокол № 11/07.10.2020 г. на КСКНСС)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
 2.1. Да се изпратят материалите на постоянните работни групи по граждански, търговски и фирмени дела, по наказателни дела и по административни дела, сформирани с решение на КСКНСС по т.7 от протокол № 7/27.05.2020 година, с молба за становище в разумен срок.

2.2. Отлага разглеждането на точката за следващо заседание на комисията.

3. ОТНОСНО: Искане  от административния ръководител на РС –Благоевград за прекратяване на командироване на съдии от РС – Благоевград в ОС – Благоевград на основание чл. 30, ал. 5, т. 18 от ЗСВ.
(Писмо вх. № ВСС- 10034/02.10.2020 г.)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:

3.1. Да се изпрати искането от административния ръководител на РС – Благоевград на административния ръководител на Апелативен съд – София за изразяване на становище.

3.2. Да се изпрати искането от административния ръководител на РС – Благоевград на административния ръководител на Окръжен съд – Благоевград за изразяване на становище.

3.3. Отлага разглеждането на точката за следващо заседание на комисията.

  4. ОТНОСНО: Искане  от административния ръководител на РС – Сливница за прекратяване на командироване на съдии от Софийски окръжен съд, Специализиран наказателен съд и Административен съд – София област на основание чл. 30, ал. 5, т. 18 от ЗСВ.
(Писмо вх. № ВСС- 10357/09.10.2020 г.)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
4.1. Да се изпрати искането от административния ръководител на РС – Сливница на председателя на Върховния административен съд за изразяване на становище.

4.2. Да се изпрати искането от административния ръководител на РС – Сливница на административния ръководител на Окръжен съд – София за изразяване на становище.

4.3. Отлага разглеждането на точката за следващо заседание на комисията.

5. ОТНОСНО:  Писмо от и.ф. административен ръководител на РС – Плевен във връзка с решение по т. 2.2. от протокол № 9/16.07.2020 г. на КСКНСС. (Писмо вх.№ ВСС-6002/13.10.2020 г.)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
5.1. Приема за сведение писмото на и.ф. административен ръководител на РС – Плевен във връзка с решение по т.2.2. от протокол № 9/16.07.2020 г. на КСКНСС за изразяване на становище относно натовареността на РС – Плевен.

5.2. Намира за неоснователно искането на г-н Валери Цветанов - съдия в РС – Плевен за прекратяване от Съдийската колегия на ВСС командироването на съдиите от РС – Плевен Веселин Николаев и Ралица Маринска-Ангелова в АдмС – Плевен.
Мотиви: В заседание на КСКНСС, проведено на 16.07.2020 г., е разгледано  писмо от г-жа Теодора Точкова - Главен инспектор на Инспектората към Висшия съдебен съвет (вх.№ 6002/22.06.2020 г.), с което е изпратено възражение от г-н Валери Цветанов - съдия в РС – Плевен  по преписка на ИВСС. Във възражението се съдържа искане Съдийската колегия на ВСС, с оглед правомощията й по чл. 30, ал. 5, т. 18 от ЗСВ, да вземе решение за прекратяване командироването на съдиите от Районен съд – Плевен Веселин Николаев и Ралица Маринска-Ангелова в АдмС – Плевен. 
По повод отправеното искане, с решение на КСКНСС на СК към ВСС по протокол № 9 от 16.07.2020 г., т. 2.2. е поискано становище от и.ф. административния ръководител на РС – Плевен относно натовареността на РС - Плевен, както и дали е възникнала необходимост за кадровото обезпечаване работата на органа на съдебната власт, от който са командировани съдии. В изпълнение на това решение във ВСС е постъпило писмо с вх.№ ВСС-6002/13.10.2020 г. от  и.ф. административния ръководител на РС – Плевен, с което уведомява комисията за проведено Общо събрание на съдиите от РС – Плевен. В писмото се сочи, че Общото събрание е приело решение против командироването на магистрати и отнемането на щатни бройки.
На база статистическите данни за дейността на РС – Плевен, данните  за натовареност и наличната към момента кадрова обезпеченост, Комисията прецени, че няма основание за прекратяване командироването на съдиите Веселин Николаев и Ралица Маринска-Ангелова в АдмС – Плевен.
Към 21.10. 2020 г.  щатната численост на РС – Плевен е 25 (двадесет и пет) щатни бройки за съдия, включително една за административен ръководител и една за заместник на административния ръководител. С решение на Пленума на ВСС по протокол № 25/08.10.2020 г. е разкрита една нова бройка за съдия. С решение на Съдийската колегия  на ВСС по протокол № 36/20.10.2020 г., същата е заета, чрез преназначаване на основание чл. 169, ал. 5 от ЗСВ на административния ръководител на РС – Червен бряг, чийто мандат е изтекъл. Към днешна дата съда е кадрово обезпечен, като само бройката за длъжността „административен ръководител“ е свободна.  
Натовареността по щат на един съдия месечно в РС – Плевен по постъпили дела за I-во полугодие на 2020 г. е 27,76 бр. при средна за всички районни съдилища (без СРС) 25,93 бр.,  а  за районните съдилища в областните центрове - 27,64 бр. 
По дела за разглеждане натовареността на един съдия месечно е 34,63 бр., при средна 36,46 бр. за всички районни съдилища и 38,97 бр. за районните съдилища в областните центрове. За същия период действителната натовареност на 1 (един) съдия месечно по постъпили дела е 33,60 бр. при средна за всички районни съдилища 31,16 бр. и съответно 33,23 бр. за районните съдилища в областните центрове. По дела за разглеждане действителната натовареност на един съдия от РС – Плевен е 41,90 бр. при средна за районните съдилища 43,81 бр. и съответно 46,84 бр.  тези в областните центрове. 
От посочените данни може да се направи извод, че по отношение на натовареността, както по щат, така и действителна, съдиите от РС – Плевен са с натовареност около средната. 
По статистически данни за I-во полугодие на 2020 г. общият брой дела за разглеждане от съдиите в РС – Плевен е 4 986 бр., от тях 3 998 бр. са  новопостъпилите дела. Разглежданите гражданските дела са 3 498 бр. (70%) и 1 488 бр. (30%) - наказателни дела. 
С най-голям дял от гражданските дела за разглеждане са заповедните с дял от 46% (1 597 бр.) при средно 34% за всички районни съдилища.  След тях са исковите производства – 1 517 бр. (43%), при средно 56% за всички районни съдилища. Натовареността по щат на един съдия месечно от ГО е 44,85 бр. дела за разглеждане. Натовареността на съдиите от ГО през последните години намалява, като за 2019 г. натовареността на един граждански съдия е била 58,31 броя. 
С най-голям дял от наказателните дела да разглеждане са частните наказателни дела - 531 бр. или 36%. След тях са делата с административно наказателен характер - 488 бр. или 33%. Наказателните дела от общ характер съставляват 30% (439 бр.) от делата за разглеждане. Натовареността по щат на един съдия месечно от НО е 22,55 бр. дела за разглеждане като за 2019 г. натовареността на един наказателен съдия е била близка до тази, а именно 22,41 броя.
Комисията разгледа и статистическите данни за дейността и натовареността на АдмС – Плевен – органът, в който са командировани двама от съдиите от РС – Плевен. 
От данните за натовареността, АдмС – Плевен е с натовареност близка до средната за нивото, а именно: по постъпили дела натовареността на един съдия месечно за I-во полугодие на 2020 г. е 11,17 бр. при средна 11,48 бр., по дела за разглеждане натовареността е 17,67 бр. при средна 18,38 броя. 
Действителната натовареност на съдиите за същия период също е близка до средната – по постъпили дела е 11,17 бр. при средна 12,28 бр., а по дела за разглеждане - 17,67 бр. при средна 19,66 броя. 
За 2019 г. данните за натовареността са подобни, а именно: по постъпили дела натовареността на един съдия месечно е 14,94 бр. при средна 13,84 бр., по дела за разглеждане натовареността е 17,35 бр. при средна 17,19 броя. Действителната натовареност на съдиите за същия период също е 20,78 бр. по постъпили дела при средна 15,28 бр., а по дела за разглеждане действителната натовареност на съдиите е 24,14 бр. при средна 18,99 броя.
На база данните за натовареност на двата органа, Комисията счита, че няма основание за прекратяване командироването на съдиите Веселин Николаев и Ралица Маринска-Ангелова от РС – Плевен в АдмС – Плевен.

5.3. Внася материалите по преписката в заседание на Съдийската колегия на Висшия съдебен съвет, насрочено за 27.10.2020 г., като предлага на СК на ВСС да приеме следните решения:	

ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И :

1. Оставя без уважение искането на г-н Валери Цветанов - съдия в РС – Плевен относно прекратяване командироването на съдиите от РС – Плевен Веселин Николаев и Ралица Маринска-Ангелова в АдмС – Плевен.

2. Изпраща решението по т. 1 на и.ф. административния ръководител на  РС – Плевен, за сведение.  

 3. Изпраща решението по т. 1 на г-н Валери Цветанов - съдия в РС – Плевен, за сведение.  

6. ОТНОСНО:  Искане от административния ръководител на РС – Шумен, за прекратяване на командироване на съдии от Административен съд –Шумен, ОС – Шумен и РС – Велики Преслав на основание чл. 30, ал. 5, т. 18 от ЗСВ.
(Писмо вх. № ВСС- 10829/19.10.2020 г.)

Комисия "Съдебна карта, натовареност и съдебна статистика"
към Съдийската колегия на Висшия съдебен съвет  
Р Е Ш И:
6.1. Изразява отрицателно становище по направеното искане от административния ръководител на РС – Шумен относно прекратяване командироването на съдии от РС – Шумен в Административен съд –Шумен, ОС – Шумен и РС – Велики Преслав.

Мотиви: По статистически данни за I-во полугодие на 2020 г. общият брой дела за разглеждане от съдиите в РС – Шумен е 3 015 бр., от тях 2 343 бр. са  новопостъпилите дела. Гражданските дела са 1 720 бр. (57%) и 1 295 бр. (43%) - наказателни дела. Делът на гражданските и наказателните дела за разглеждане са намалели спрямо 2019 г., като делът на гражданските дела е бил 60% или 4 375 бр. а на наказателните - 40% или 2 864 броя.
През първото полугодие на 2020 г. в РС – Шумен с най-голям дял от гражданските дела за разглеждане са исковите производства – 943 бр. (55%) при средно 56% за всички районни съдилища. Заповедните производства са с дял от 34% (578 бр.), колкото средно за всички районни съдилища.  Натовареността по щат на 1 (един) съдия месечно от ГО за I-во полугодие на 2020 г.  е 31,85 бр. дела за разглеждане, а за 2019 г. е била 40,51 броя. 
При наказателните дела най-много за разглеждане са частните наказателни дела - 775 бр. или 60%. Следват ги делата с административно наказателен характер - 332 бр. или 26%. Наказателните дела от общ характер съставляват едва 13% (168 бр.) от делата за разглеждане. Натовареността по щат на един съдия месечно от НО за същия период е 30,83 бр. дела за разглеждане, за 2019 г. натовареността е била 34,10 броя.
Общата натовареност по щат на 1 (един) съдия месечно в РС – Шумен по постъпили дела за I-во полугодие на 2020 г. е 24,41 бр. при средна за нивото съответно 25,93 бр., а по дела за разглеждане - 31,41 бр., при средна 36,46 бр. За същия период действителната натовареност на 1 (един) съдия месечно по постъпили дела е 30,04 бр. при средна 31,16 броя. Действителната натовареност по дела за разглеждане е 38,65 при средна 43,81 броя.
Действителната натовареност на съдиите през I-во полугодие на 2020 г. е по-ниска отколкото през 2019 г., като данните за предходната година са следните: по постъпили дела е била 39,98 бр. при средна 42,28 бр., а по дела за разглеждане - 43,61 бр. при средна 47,68 броя.
Важен фактор за определяне на реалната натовареност на съдиите има и броят на решенията по чл. 235 ал. 5 от ГПК, които се постановяват след като делото е насрочено в открито съдебно заседание и такова е било проведено, респективно броят на постановените присъди и броят на постановените решения по НАХД. За РС – Шумен данните по тези показатели сочат натовареност под средната за районните съдилища. За I-во полугодие на 2020 г. средната натовареност на един граждански съдия по брой решения по чл. 235, ал. 5 от ГПК е 8,07 бр. месечно а за РС – Шумен е 5,02 броя. Средната натовареност на наказателен съдия по брой постановени присъди е 0,88 бр. при 0,45 бр. за РС – Шумен и 4,37 бр. месечно на съдия решения по НАХД а за РС – Шумен - 4,24 броя.
Независимо от командироването на тримата съдии натовареността на съдиите от РС – Шумен остава под средната за нивото. 
От друга страна, данните за натовареността на съдилищата, в които са командировани съдиите от РС – Шумен сочат следното:
АдмС – Шумен, в който е командирован един съдия от РС – Шумен, от статистическите данни за I-во полугодие на 2020 г., е с натовареност по щат 11,39 бр. постъпили дела при средна за административните съдилища 11,48 броя. Натовареността по брой дела за разглеждане е 14,83 бр. при средна 18,38 броя. Действителната натовареност на съдиите съвпада с натовареността по щат и също е близка до средната действителна натовареност за административните съдилища, а именно: средна по постъпили дела 12,28 бр. а по брой дела за разглеждане - 19,66 броя.
ОС – Шумен, в който е командирован друг съдия от РС – Шумен, за I-во полугодие на 2020 г., е с натовареност по щат 7,62 бр. дела за разглеждане месечно на един съдия при средна за нивото 10,35 бр.  (без СпНС и СГС). Действителната натовареност за същия период е 8,21 бр. дела за разглеждане при средна 12,32 броя. Данните за натовареността по постъпили дела е следната: по щат е 5,17 бр. при средна 7,27 бр. и действителна натовареност 5,56 бр. при средна 8,66 броя.  
РС – Велики Преслав, в който е командирован още един съдия от РС – Шумен, по действителна натовареност е на 39 място от 113 районни съдилища за I-во полугодие на 2020 г., а именно 44,75 бр. дела за разглеждане при средна 43,81 бр. (без СРС). РС – Шумен е на 68 място по същия показател. Натовареността по щат на един съдия месечно от РС – Велики Преслав е 39,78 бр. дела за разглеждане при средна 36,46 броя. И по двата показателя РС – Велики Преслав е с натовареност над средната за ниво. 
По постъпили дела данните са следните: натовареност по щат 24,33 бр. при средна 25,93 бр. и действителна натовареност 27,38 бр. при средна 31,16 броя. От данните за натовареността по основните показатели е видно, РС – Велики Преслав е по-натоварен от РС – Шумен.
На база данните за натовареност на цитираните по-горе органи на съдебната власт, Комисията счита, че няма основание за прекратяване командироването  на съдиите от РС – Шумен в АдмС– Шумен, ОС – Шумен и РС – Велики Преслав.

6.2. Внася искането на административния ръководител на РС – Шумен относно прекратяване командироването на съдии от РС – Шумен, в заседание на Съдийската колегия на Висшия съдебен съвет, насрочено за 27.10.2020 г., като предлага на СК на ВСС да приеме следните решения:	
ПРОЕКТ

СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И :

1. Оставя без уважение искането на административния ръководител на РС – Шумен относно прекратяване командироването на съдии от РС – Шумен.

2. Изпраща решението по т. 1 на административния ръководител на  РС – Шумен, за сведение.  

7. ОТНОСНО: Писма от председателя на Върховен административен съд до Съдийска колегия на Висшия съдебен съвет относно предоставяне на допълнителни данни във връзка с предложение за промяна на границите на съдебните райони.
(Писма вх.№ ВСС-10512/12.10.2020 г.)

Комисия "Съдебна карта, натовареност и съдебна статистика"
              към Съдийската колегия на Висшия съдебен съвет
Р Е Ш И:
7.1. Приема за сведение писмата от председателя на Върховен административен съд до Съдийска колегия на Висшия съдебен съвет относно предоставяне на допълнителни данни във връзка с предложение за промяна на границите на съдебните райони.

7.2. Приобщава материалите по т. 7.1. към материалите внесени за разглеждане в Съдийска колегия на Висшия съдебен съвет относно предложението за промяна на границите на съдебните райони.

8. ОТНОСНО: Предложение от Апелативен съд – София за изменение на Правилата за оценка на натовареността на съдиите, приети с решение на ВСС по протокол № 62/16.12.2015 г.
(Писмо вх.№ ВСС-10687/14.10.2020 г.) 

Комисия "Съдебна карта, натовареност и съдебна статистика"
              към Съдийската колегия на Висшия съдебен съвет
Р Е Ш И:
 8.1. Да се изпрати предложението от Апелативен съд – София на административния ръководител на Софийски градски съд за изразяване на становище.

8.2. Да се изпрати предложението от Апелативен съд – София на административния ръководител на Софийски районен съд за изразяване на становище.

8.3. Да се изпрати предложението от Апелативен съд – София на постоянните работни групи по граждански, търговски и фирмени дела, по наказателни дела и по административни дела, сформирани с решение на КСКНСС по т.7 от протокол № 7/27.05.2020 година с молба за становище в разумен срок.

8.4. Отлага разглеждането на точката за следващо заседание на комисията.

9. ОТНОСНО: Писмо от г-жа Вероника Имова - член на работната група сформирана във връзка с внедряването на ЕИСС с решение на Пленума на ВСС по протокол № 23/16.09.2020 г., относно постъпили предложения за изменение на Правилата за оценка на натовареността на съдиите.
(Писмо изх.№ ВСС-495/19/14.10.2020 г.) 

Комисия "Съдебна карта, натовареност и съдебна статистика"
              към Съдийската колегия на Висшия съдебен съвет
Р Е Ш И:
9.1. Да се изпрати писмото от г-жа Вероника Имова на постоянните работни групи по граждански, търговски и фирмени дела, по наказателни дела и по административни дела, сформирани с решение на КСКНСС по т.7 от протокол № 7/27.05.2020 година с молба за становище в разумен срок.

9.2. Да се внесе в следващо заседание на комисията предложение на работната група по граждански, търговски и фирмени дела сформирана с решение на КСКНСС по т.7 от протокол № 7/27.05.2020 година.

9.3. Да се изпрати препис от решението на г-жа Вероника Имова, член на ВСС и член на работната група сформирана във връзка с внедряването на ЕИСС с решение на Пленума на ВСС по протокол № 23/16.09.2020 г., за сведение.

10. ОТНОСНО: Писмо от г-жа Гергана Мутафова - ръководител на проект относно постъпили въпроси от „Информационно обслужване“ АД във връзка с изчисляване на натовареността на съдиите.
(Писмо изх.№ ВСС-495/19/15.10.2020)

Комисия "Съдебна карта, натовареност и съдебна статистика"
              към Съдийската колегия на Висшия съдебен съвет
Р Е Ш И:
10.1. Да се изпрати писмото от г-жа Гергана Мутафова на постоянните работни групи по граждански, търговски и фирмени дела, по наказателни дела и по административни дела, сформирани с решение на КСКНСС по т.7 от протокол № 7/27.05.2020 година с молба за становище в разумен срок.
 
10.2. Изпраща постъпилото становище от членове на работната група по граждански и търговски дела към  КСКНСС на г-жа Гергана Мутафова, член на ВСС и ръководител на проект „Създаване на модел за оптимизация на съдебната карта на българските съдилища и прокуратури и разработване на Единна информационна система на съдилищата“, за сведение.

ПРЕДСЕДАТЕЛ НА
						КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“:   / п /

                                                                                ДАНИЕЛА МАРЧЕВА